Motorfietsryer ry voetganger doodŉ Voetganger is Woensdagmiddag dood nadat ŉ motorfietsryer hom op die M13-snelweg naby Pinetown in KwaZulu-Natal getref het. Chris Botha, ŉ woordvoerder van Netcare 911, sê die ongeluk het omstreeks 17:45 naby die Richmondweg-afrit in ŉ westelike rigting plaasgevind. “Na wat verneem word, was die motorfietsryer op pad na Hillcrest toe die voetganger oor die hoofweg gehardloop het,” het Botha gesê. “Die motorfietsryer het hom getref en het self van sy motorfiets afgeval. Die motorfietsryer het ŉ paar meter ver van die punt van impak geland.” Paramedici het lank gespook om die twee kritiek beseerde pasiënte te stabiliseer. Die motorfietsryer is op ŉ trauma-draagbaar geplaas en na ŉ nabygeleë hospitaal geneem vir gevorderde behandeling. Die voetganger is op die toneel dood verklaar. Die polisie ondersoek die ongeluk.